Må man hylde død og ondskab i en dansk folkekirke?

Den debat kører på højtryk, fordi den aarhusianske Langenæskirken i aften er rammen om en koncert med bandet Solbrud. De spiller black metal - en genre, som ofte leger med satanismens udtryk.

Sognepræst og mediekonsulent Christian Roar Pedersen mener, at koncerten går klart over grænsen for et kirkerum.

- Det passer ikke til kirkerummets karakter. Et rum, hvor vi kommer med spædbørn til dåb, for at blive gift og for at sige farvel til vores kære. Og det passer heller ikke til kirkens forkyndelse, siger Christian Roar Pedersen og fortsætter:

- Man kan finde videoer fra Roskilde Festival, hvor Solbruds publikum råber ”Satan, Satan, Satan” før koncerten og giver de sædvanlige djævletegn. Det må menighedsrådet, der har inviteret dem indenfor, forholde sig til.

Biskop i Aarhus, Henrik Wigh-Poulsen, lægger vægt på, at Solbrud ikke er satanister. Han forventer ikke, at publikum vil kalde på djævlen ved koncerten.

- Det ville jeg ikke bryde mig om overhovedet. Men jeg kan ikke forholde mig til, om der skulle stå nogen forvirrede pubertetsdrenge og råbe sådan noget. Det er svært at forestille sig, for provstiet har fået Aarhus Festuges garanti for, at koncerten ikke har noget med satanisme at gøre, siger Henrik Wigh-Poulsen og uddyber:

- Det, der normalt sker i kirkens rum, er jo i den grad at tale det onde, mørket og djævlen imod. Kirken bygger på en modsigelse af alt dét, og det kan ikke tage skade af en koncert.

Sådan lyder en af sangene i aften